RESOLUCIÓN do 21 de xaneiro de 2015, da Secretaría Xeral do Mar, pola que se aproba o censo provisional de embarcacións autorizadas a faenar na reserva mariña de interese pesqueiro Os Miñarzos.
Consellería do Medio Rural e do Mar — III. Outras disposicións — 06/02/2015

• Antecedentes.
1. O 12 de setembro de 2014 publicouse no
Diario Oficial de Galicia
a Resolución do 27 de agosto de 2014, da Secretaría Xeral do Mar, pola que se abría o prazo de presentación de solicitudes para a inscrición de embarcacións no censo da reserva mariña de interese pesqueiro Os Miñarzos.
Esta resolución establecía que o prazo de presentación das solicitudes sería dun mes contado desde o día seguinte ao da publicación da resolución no
Diario Oficial de Galicia
. Así mesmo, nela tamén se determinan os requisitos que deben cumprir as embarcacións para a súa inscrición no censo.
2. O día 10 de decembro de 2014 reuniuse, en sesión ordinaria, o órgano de xestión, seguimento e control da reserva mariña coa orde do día de informar as solicitudes recibidas para a inscrición no censo da reserva.
• Consideracións legais e técnicas.
1. O Decreto 87/2007, do 12 de abril, modificado polo Decreto 240/2008, do 2 de outubro, polo que se crea a reserva mariña de interese pesqueiro Os Miñarzos, establece no seu artigo 7 as condicións de acceso á reserva, e determina que será necesario que as embarcacións estean inscritas nun censo específico para poder realizar as actividades de:
a) Pesca marítima profesional coas artes e aparellos tradicionalmente utilizados na zona: anzois, nasas, enmalle, pesca da centola con gancho, nas modalidades tradicionalmente autorizadas e de conformidade co establecido no Plan de xestión integral.
b) Recollida de ourizo, navalla, poliquetos, anemones, percebe, peneira ou calquera outro recurso específico que se recolla no marco do Plan de xestión integral.
c) Recollida de mexilla que unicamente se poderá realizar mediante acordo entre as confrarías de pescadores do ámbito da reserva mariña e os concesionarios de bateas ou liñas de cultivo.
2. A Orde do 27 de novembro de 2007 pola que se regula o uso e xestión da reserva mariña de interese pesqueiro Os Miñarzos, modificada pola Orde do 26 de febreiro de 2009, define no seu artigo 3 o procedemento que se deberá seguir para a elaboración do censo de embarcacións autorizadas.
3. O artigo 15 do Decreto 132/2014, do 2 de outubro, polo que se aproba a estrutura orgánica da Consellería do Medio Rural e do Mar, atribúelle á Secretaría Xeral do Mar a dirección e a coordinación das competencias e funcións en materia de ordenación pesqueira en augas interiores, marisqueo e acuicultura, entre outras.
4. O día 16 de xaneiro de 2015, o órgano de xestión, seguimento e control da reserva mariña emite informe respecto ás solicitudes presentadas para a inscrición de embarcacións no censo da reserva mariña de interese pesqueiro Os Miñarzos tras as deliberacións e consideracións feitas na reunión do órgano do día 10 de decembro de 2014.
De acordo con todo o anterior,
Primeiro. Aprobar o censo provisional de embarcacións autorizadas para faenar na reserva mariña de interese pesqueiro, que figura como anexo I a esta resolución.
Segundo. Excluír do censo provisional a relación das embarcacións relacionadas no anexo II desta resolución polos motivos que nel se indican.
Contra os acordos desta resolución as persoas interesadas poderán formular ante a Secretaría Xeral do Mar cantas alegacións consideren oportunas durante un prazo de quince (15) días que se contarán desde o día seguinte ao da publicación desta resolución no
Diario Oficial de Galicia
.
Santiago de Compostela, 21 de xaneiro de 2015